Paulius Motiejūnas

Paulius Motiejūnas (g. 1981 m. vasario 6 d. Kaune) – Lietuvos ir Europos krepšinio veikėjas, sporto vadybininkas. Užėmė „Žalgirio“ arenos direktoriaus, Lietuvos krepšinio federacijos vykdomojo direktoriaus, Kauno „Žalgirio“ direktoriaus pareigas. 2023–2024 m. sezone – Euroleague Basketball organizacijos generalinis direktorius.

Biografija 

Mokėsi ir baigė Kauno Jono Jablonskio gimnaziją. Būdamas gimnazistu, pagal „ASSIST” programą buvo išvykęs metams į JAV. 2005 m. baigė Kauno Vytauto Didžiojo universitetą. Jame įgijo viešojo administravimo bakalauro ir Tarptautinių santykių magistro laipsnius, žaidė krepšinį VDU komandoje, buvo jos kapitonas. 2015 m. išrinktas į VDU Tarybos narius.

2021 m. spalio mėn. susituokė su meninės gimnastikos čempione, „Žalgirio“ šokėja Karolina Sklenyte (g. 1996 m.), su kuria 2022 m. vasario mėn. susilaukė sūnaus. Laisvalaikiu medžioja.

Karjera 

P. Motiejūnas didžiąją savo karjeros dalį praleido eidamas įvairias pareigas Kauno „Žalgirio“ organizacijoje. 2007 m. Lietuvos čempionų klube jis pradėjo nuo komunikacijos direktoriaus pareigų, vėliau tapo generaliniu direktoriumi, o nuo 2013 m. – klubo prezidentu ir savininku. Jis taip pat buvo „Žalgirio“ arenos direktorius, užėmė  daugelio su „Žalgiriu“ susijusių įmonių direktoriaus pareigas, buvo stambiausias klubą kontroliuojančios bendrovės „Žalgiris group“ akcininkas.

2023–2024 m. sezonui paskirtas į Eurolygos, įsikūrusios Barselonoje, generalinio direktoriaus pareigas.

Pasiekimai 

 2018, 2019 ir 2023 m. kolegų pripažintas Eurolygos metų vadovu.
 2017, 2020 m. Lietuvos sporto federacijų sąjungos išrinktas geriausiu Lietuvos sporto vadybininku.

Šaltiniai

Nuorodos 

 Paulius Motiejūnas basketnews.lt

Eurolyga
Krepšinio veikėjai
Lietuvos sporto veikėjai
Lietuvos vadybininkai